GiliGold/VAD_KnessetCorpus huggingface dataset:
ליה שמטוב: אנחנו יודעים שקהל היעד שזקוק לדיור ציבורי הוא ציבור הקשישים, אמהות חד הוריות, נכים ומשפחות מרובות ילדים.
ליה שמטוב: היום אני מבקשת להתייחס לדוח מבקר המדינה.
ליה שמטוב: בדוח  הזה שפורסם קבע המבקר  כי "תנאי הדיור של הדיירים בדיור הציבורי חמורים וגורמים לפגיעה בכבוד האדם, בנוסף על הנזק שנגרם לרכוש, תגרם בגינם פגיעה גופנית עד כדי סיכון חיי אדם".
ליה שמטוב: המשפט מסכם את דוח הביקורת שבדק את מצב הדיור הציבורי בישראל.
ליה שמטוב: אני לא רוצה להתייחס לכל הדוח כולו.
ליה שמטוב: נמצא בדוח שמתוך שלושים וחמש דירות שנבדקו בשלושים דירות מצאו ליקויי תחזוקה חמורים וגם מפגעים העלולים לסכן חיי האדם.
ליה שמטוב: מצאו רטיבות קשה בדירות, מעקות וחדרי מדרגות לא בטיחותיים.
ליה שמטוב: זה מצב חמור ביותר כי גם לא בונים דיור ציבורי וגם את מה שקיים מזניחים.
ליה שמטוב: נמצא בדוח מבקר המדינה שבדירות ליקויים חמורים.
ליה שמטוב: בדוח מבקר המדינה ישנה התייחסות מיוחדת לעיר בית שמש, רחוב המשלט.
ליה שמטוב: אני רוצה לציין שדיירי הרחוב פנו אלי ואני התחלתי את הטיפול בבניין זה  עוד בשנה שעברה בחודשים אוקטובר ועד דצמבר 2009.
ליה שמטוב: יש לי כאן התכתבויות עם משרד הבינוי והשיכון, עם "עמידר", הפינג פונג לא נגמר והאחד שולח לשני, אולי בצדק ואולי לא.
ליה שמטוב: המכתב האחרון שקיבלתי משרד הבינוי והשיכון, אקרא ממנו משפט אחד "מדובר בתיקונים בסדר גודל של מיליוני שקלים, לכל משרד הבינוי והשיכון וחברת ועמידר החליטו לשכור שירותי מתכנן על מנת שיגיש פתרונות אלטרנטיביים ואומדנים מדויקים ומבוססים.
ליה שמטוב: עלי לציין שאם המבנה אכן מסוכן על הרשות להוציא צו מבנה מסוכן.
ליה שמטוב: למבנים הנדונים אין צווים כאלה".
ליה שמטוב: זו תשובתו של שר הבינוי והשיכון שאומרת שהרשות המקומית היא זו שצריכה להוציא צו שהמבנה אינו ראוי למגורים.
ליה שמטוב: מתי הרשות המקומית נותנת צו לדירות "עמידר"?
קריאה: זה החוק.
ליה שמטוב: זה החוק, אבל כשפונים לראש העיר הוא אומר "זה דיור ציבורי, זה שייך למשרד הבינוי והשיכון, זה שייך ל"עמידר", כל הדיירים הם דיירי "עמידר" תפנו לעמידר".
ליה שמטוב: אם שר הבינוי הבינוי והשיכון אומר שראש העיר צריך לתת את הצו, אנחנו נפנה לרשות ונבקש שיבדקו את הנושא.
ליה שמטוב: מחודש דצמבר 2009 ועד היום אפשר היה לעשות את האומדנים ולשכור את השירותים כדי להעריך את האומדן, אם אומנם מדובר במיליוני שקלים, זה כסף רב, היה צריך למצוא איזה פתרון.
ליה שמטוב: אולי פתרון שמצאו במקומות אחרים כמו בתל אביב, ירושלים והוא לפנות את האנשים, אולי לבנות עוד קומות ולאפשר ליזם למכור את הקומות ובהכנסות האלה לשפץ את הדירות.
ליה שמטוב: זו לא עיר בפריפריה.
ליה שמטוב: לדעתי בעיר בית שמש אפשר למכור דירות במחירים די סבירים כך שתהייה לקבלן האפשרות לשפץ את הדירות.
ליה שמטוב: נמצאים פה נציגי הבניין שיוכלו לספר בהמשך.
ליה שמטוב: אנחנו נשמע את המנהל הכללי של משרד הבינוי והשיכון שצריך להגיע.
ליה שמטוב: כעת נשמע את חברת הכנסת מרינה סולודקין.
מרינה סולודקין: טוב עשתה היושבת ראש יחד עם ארגוני העולים ויחד עם ציבור הפונים שדנה בנושא.
מרינה סולודקין: אנחנו דנים היום בנושא הדיור הציבורי.
מרינה סולודקין: ביותר מעשר השנים האחרונות מתרחשים תהליכים שליליים בתחום הזה בגלל שהמדינה החליטה שלא יהיה דיור ציבורי.
מרינה סולודקין: יש חוק דיור ציבורי אבל זה חוק הפרטת הדיור הציבורי.
מרינה סולודקין: מ- 150,000 דירות נשארו רק 70,000 דירות.
מרינה סולודקין: הייתי בוועדה אחרת, תת וועדה בנושא הדיור הציבורי בראשות מירי רגב.
מרינה סולודקין: התהליך של מכירת הדיור הציבורי ממשיך.
מרינה סולודקין: הוא לא רק ממשיך אלא כעת הקונים הם לא אלה שגרים בדיור הציבורי, מדובר בחברות הדיור הציבורי שמוכרות לקבלנים את הדיור הציבורי ואחר כך בסיטונאות, כלומר מדובר בדירות ריקות או בדירות שניתן למכור בגלל תהליכים אחרים.
מרינה סולודקין: הם עושים שיפוצים ואחר כך מוכרים במחירים לגמרי אחרים.
מרינה סולודקין: שמעתי שהיה ניסיון לעצור את מכירת הדיור הציבורי בחוק ההסדרים.
מרינה סולודקין: עדיין לא ראינו את זה.
מרינה סולודקין: אבל לדעתי הפתרון הוא לא רק בעצירת מכירת הדיור הציבורי, הפתרון הוא אחר והוא קניית הדיור הציבורי מהקבלנים על ידי המדינה.
מרינה סולודקין: יש לנו רשימת המתנה של 60,000 זכאים מקרב העולים, יש תור גם של ילידי הארץ.
מרינה סולודקין: לדעתי המוסד הזה חשוב ביותר.
מרינה סולודקין: הגשתי הצעת חוק וביקשתי מהמדינה לקנות 5% דירות לדיור הציבורי מהדירות שנבנות בארץ כל שנה.
מרינה סולודקין: לצערי הרב החוק הזה נפל.
מרינה סולודקין: אבל כעת יחד עם מירי רגב ניסחנו חוק אחר, מירי רגב בקואליציה, אנחנו חושבים שצריך לקנות 5% מהדירות בפריפריה.
מרינה סולודקין: באוקטובר נעלה את החוק הזה.
מרינה סולודקין: אני לא בטוחה שהוא יתקבל בגלל שמשרד הבינוי והשיכון מתסכל מצד אחר ולטובת אוכלוסיות אחרות לגמרי, לא על אוכלוסיות החד הוריות או הקשישים.
מרינה סולודקין: קהל היעד הוא אחר, אנחנו רואים את זה באופן ברור ואנחנו בהחלט חושבים שגם הוא חשוב.
מרינה סולודקין: חבל שלא ביקשו את השכירות של מקצבי דיור כמו שעשינו בשנים אחרות.
מרינה סולודקין: אין התחלות חדשות של הוסטלים חדשים.
מרינה סולודקין: אני חושבת שהנושא של הדיור הציבורי יהיה בזמן בחירות נושא פוליטי, אקוטי בגלל שאין כמעט דיור ציבורי חדש במדינת ישראל ויש הרבה נזקקים.
מרינה סולודקין: כמו  כן יש אווירה כללית והיא שיש רק דירות בשכר דירה והמחירים בשוק הפרטי רק עולים.
מרינה סולודקין: יהיו הרבה אוכלוסיות שלא תוכלנה להגיע לקורת גג שהוא הדבר הבסיסי.
ליה שמטוב: נשמע כעת את נציגי דיירי הרחוב בבית שמש.
ילנה חזנוב: אני קיבלתי דירה לפני שנתיים.
ילנה חזנוב: הייתי מרוצה מאוד והודיתי למשרד הקליטה שאחרי שמונה שנים לעלייתי לארץ קיבלתי את הדירה.
ילנה חזנוב: הכל היה יחסית היה בסדר.
ילנה חזנוב: כשקיבלנו את הדירה ראינו שיש אי אלו סדקים ובעיות אבל אמרו לנו שזה כבר כמה שנים במצב הזה וזה לא נופל.
ילנה חזנוב: אבל בחודש יולי כשהייתי בבית אחרי ניתוח פתאום ראיתי שבדירה שלי ובין הדירות ובחדרי המדרגות מתחילה עוד תזוזה ועוד נפילה.
ילנה חזנוב: כעת הסדקים הם בגודל של 30 סנטימטר.
ילנה חזנוב: הסדקים הם בין חדר המדרגות לדירות שלנו.
ילנה חזנוב: הדירות שלנו, דירות 1 עד ,4 בכלל זזנו ונפרדו מכל הבניין.
ילנה חזנוב: לפני כמה שנים נבנתה תמיכה מצדו השני של הבניין אבל גם התמיכה נופלת יחד עם הבניין עצמו.
ילנה חזנוב: דיברנו עם חברת עמידר, אני חושבת ש"עמידר" עשתה את העבודה שלה, היו מהנדסים וערכו בדיקות.
ילנה חזנוב: אמרו לנו ב"עמידר" "הכל תלוי במשרד הבינוי והשיכון ובתקציב, אין כסף".
ילנה חזנוב: אני מקווה שבתקציב לשנתיים הבאות יהיה כסף לתיקון הזה.
ילנה חזנוב: הדיירים, , כמו שיושבת ראש הוועדה אמרה הם אוכלוסיית קשישים, משפחות חד הוריות, יש עולים חדשים מרוסיה ואתיופיה, יש עולים ותיקים וגם ילדי הארץ עם בעיות סוציאליות.
ילנה חזנוב: אנחנו אנשים שאין להם בררה, אין לי אפשרות לשכור דירה.
ילנה חזנוב: אנחנו אומרים שכעת צריך לקנות מקום בבית קברות.
ילנה חזנוב: מהנדסי "עמידר" אמרו שהבניין ייפול ואנחנו בסכנת חיים.
ילנה חזנוב: אני אישית נמצאת בחרדה כל הזמן.
ילנה חזנוב: אני חיה על תרופות הרגעה.
ילנה חזנוב: הילד שלי בן כבר שמונה חודשים חייל בצבא והוא גם כל הזמן נמצא בלחץ ובדאגה, הוא לא רוצה לחזור הביתה מהצבא, הוא בפחד אבל הוא חוזר כי הוא יודע שאימא שלו יושבת שם במצב כזה.
ילנה חזנוב: אני לא יודעת מה יהיה במצב הזה.
ילנה חזנוב: לדעתי צריך להוציא משם את האנשים ולתת דיור להם אחר.
שרה צימרמן: אני אתייחס לנושא הבניינים האלה ולא לעניין הכללי של הדיור הציבורי.
שרה צימרמן: הבניינים האלה נבנו בשנת 1964, יש בבית שמש בעיה שנובעת מסוג הקרקע.
שרה צימרמן: רחוב המשלט הוא לא המקום היחיד עם הבעיה, יש עוד אזורים בבית שמש עם בעיה שבגלל השילוב של סוג הקרקע עם איכות הבנייה מלפני 50 שנה, שהביסוס והכלונסאות הם לא מה שעושים היום, ועם השילוב של רטיבויות רבות - - -
מרינה סולודקין: אבל איך זה קשור לכם?
מרינה סולודקין: צריך לתת להם פתרון חלופי.
שרה צימרמן: זה קשור אלינו כי יש שם דיור ציבורי ונמצאים שם אנשים שאנחנו אכלסנו.
שרה צימרמן: אני לא יודעת אם הם וותיקים או עולים וזה לא משנה.
שרה צימרמן: מבחינתם הם צודקים ואפשר להבין אותם.
שרה צימרמן: החלוקה בינינו לבין הרשות המקומית, אנחנו לא מתכסים בחסות הרשות.
שרה צימרמן: הרשות המקומית היא הסמכות החוקית להודיע שבית מסוכן.
שרה צימרמן: אין לבתים האלה צו בית מסוכן.
שרה צימרמן: או אולי מהנדס העיר חושב שזה לא מסוכן או - - -
ליה שמטוב: מהנדס העיר ביקר במקום בכלל?
שרה צימרמן: אני לא יודעת.
שרה צימרמן: אני חושבת שכן והוא מכיר את זה.
שרה צימרמן: האחריות החוקית היא שלו.
שרה צימרמן: אני רוצה לומר שאנחנו לא מתחמקים.
שרה צימרמן: ראשית בכמה וכמה פעמים בעשורים האלה ניסו לחזק את הבתים האלה, נכון שזה לא עזר מספיק.
שרה צימרמן: היום זה נמצא שוב במצב לא טוב ואנחנו יודעים.
שרה צימרמן: נכון ששכרנו מתכנן שהציג לנו עלויות של בין 12 עד 15 מיליון שקל לשלושת הבתים.
שרה צימרמן: זה הון תועפות.
שרה צימרמן: חזרנו למתכנן וביקשנו שיביא לנו אלטרנטיבות ביניים.
שרה צימרמן: יכול להיות שיגיעו למסקנה שפתרון ביניים זה לא טוב.
שרה צימרמן: יש שם גם בעיה של ביסוס וגם בעיה של חדרי המדרגות.
שרה צימרמן: אפשר לפתור רק את בעיית הביסוס ואפשר לפתור רק את זה.
שרה צימרמן: אני מודה שזה לא גמור והייתה בעיה עם הזמנה של המתכנן.
שרה צימרמן: בסופו של דבר זה יגמר וכשתהיינה לנו התוצאות נצליח להביא את הכסף.
שרה צימרמן: אני לא אוהבת להגיד את זה כי הרשות המקומית מוציאה את עצמה מהסיפור.
שרה צימרמן: הייתה לנו עכשיו תביעה של בית במצב מאוד קשה בקריית אתא ובית המשפט חייב את הרשות להשתתף ב- 30%.
שרה צימרמן: רק דרך בית משפט זה הצליח.
שרה צימרמן: אנחנו לא בורחים מהבעיה ואנחנו מטפלים בעניין.
שרה צימרמן: ברגע שיהיה לנו את הדוח ונקבע על התקציב אנחנו נטפל בבניין הזה.
שרה צימרמן: נביא את התקציב ולא נשאיר את האנשים במצב הזה.
ליה שמטוב: אבל שרה צימרמן אמרת בעצמך שהבית הזה נבנה בשנת 1964 ולא פעם עשיתם שם שיפוצים וכנראה המיליונים שהלכו לחיזוק הבניין, הזמן עובר וזה לא עוזר.
שרה צימרמן: אפשר לעשות תמיכות יותר רציניות ולהשקיע יותר.
שרה צימרמן: תמיד אפשר להרוס את הבניין ולבנות חדש.
שרה צימרמן: אנחנו לא נגיע לשם.
שרה צימרמן: זה הון תועפות וזה פי שניים ופי שלוש.
שרה צימרמן: אנחנו נתקן ברמה אחרת ממה שתוקן עד היום.
שרה צימרמן: אין ספק שאנחנו לא נשאיר חדרי מדרגות פעורים ולא נעשה את אותן תמיכות שעשינו בעבר שלא פתרו את הבעיה.
שרה צימרמן: לכן חזרו למתכנן שיביא לנו את הפתרונות, אומנם פתרונות ביניים אבל רציניים כדי לא להישאר במצב הזה.
שרה צימרמן: אני מקווה שאנחנו בעוד חודש, חודש וחצי נדע איפה אנחנו עומדים, נדע את גודל התקציב.
שרה צימרמן: במידת הצורך נבכה אצל מי שאנחנו בוכים והוא משרד האוצר ונביא כסף שחנט ותגבור מהם ונבצע את זה.
שרה צימרמן: זה דיור ציבורי.
מרינה סולודקין: ראשית אני מוחה על האיחור של חצי שנה ושנית אני אומרת שאתם משחקים באש.
מרינה סולודקין: הבניין יכול לקרוס ואחר כך כולם יעמדו בפני בית המשפט.
מרינה סולודקין: אולי נכון לחשוב עכשיו לפנות את האנשים ולתת להם תשלום לשכר דירה מתאים למגורים בבניינים אחרים.
ליה שמטוב: מה עם האפשרות לבנות עוד קומות ולחזק את הבניין באמצעות יזמים פרטיים?
שרה צימרמן: לקבלן במקום כמו בית שמש אין כדאיות כלכלית לבנות ולשפץ, השיטה הזאת עובדת בתל אביב ובמקומות שיש בהם ביקוש גבוה.
שרה צימרמן: זה לא מתאים לבית שמש.
ליה שמטוב: שאלה למשרד הקליטה.
ליה שמטוב: במקרים כאלה אם מתפנה בבניין דירה ומשרד הקליטה מקבל אותה, מה עושים במקרה כזה?
חביב קצב: אנחנו מקבלים את הדירות מ"עמידר", אני מניח ש"עמידר" בודקת את הדירות קודם ולא נותנת לנו את הדירות במצב הזה.
ליה שמטוב: כרגע שמענו שמהנדס העיר לא הוציא צו שהבניין לא ראוי למגורים.
ליה שמטוב: אם הוא לא הוציא צו כזה זאת אומרת שאת הדירה פנויה ניתן להעביר אותה למשרד העלייה והקליטה.
ליה שמטוב: משרד העלייה והקליטה רואה שזו דירה פנויה ומפנים אם חד הורית או קשישים ומאכלסים ומתחילים את הסיפור מחדש.
חביב קצב: אני אומר את זה, אולי זה נשמע ציני, אבל "עמידר" בודקת את הדירות ולא מעבירה דירות בבניין שבו בחדר המדרגות זזו הקירות.
ישראל שוורץ: אנחנו נשקול את בעיית האכלוס.
ישראל שוורץ: אני מניח שזה יצער את האנשים כי אלו שבחוץ היו שמחים להיכנס.
ישראל שוורץ: אלה שמחכים היו שמחים לגור בדירה.
יוסי אבוטבול: אני מ"עמידר".
יוסי אבוטבול: אני רוצה לציין שהבעיה, אני מסכים לכל מלה ששרה צימרמן אמרה, אנחנו ומשרד ושיכון נמצאים שם כל שבוע, זאת אומרת שזו יבלת איומה.
יוסי אבוטבול: זה פצע איום שאנחנו חרדים בגינו.
יוסי אבוטבול: אני רוצה לציין שהבעיה שם היא לא בדירות.
יוסי אבוטבול: הבעיה היא הנדסית והדירות הן דירות שמישות וראויות למגורים.
יוסי אבוטבול: שנית גם הגברת ציינה שכשהיא קיבלה את הדירה הדירה בפנים הייתה לאחר שיפוץ והיא הייתה בצורה מצוינת ואין עם זה בעיה.
יוסי אבוטבול: הבעיה היא בחיבורים ובין המדרגות ובשיטת הבניה והאדמה במקום.
יוסי אבוטבול: היה שם מהנדס העיר וזה בעקבות הלחץ שלנו ושל משרד הבינוי והשיכון להיות מעורב.
יוסי אבוטבול: אבל הוא לא לקח החלטה.
יוסי אבוטבול: הוא אמר שהוא לא לוקח שום החלטה בעניין.
יוסי אבוטבול: זאת אומרת התעלמות מוחלטת מהעניין.
יוסי אבוטבול: אני רוצה לומר דבר נוסף שצריך להגיד שבאותם מבנים יש גם הרבה אנשים בעלי דירות ולאו דווקא בדיור הציבורי.
יוסי אבוטבול: אם פעם יהיה פתרון הוא גם להם.
יוסי אבוטבול: תודה.
ליה שמטוב: פעם זה היה דיור ציבור.
ליה שמטוב: ניתנה הזדמנות לרכוש את הדירות עם הנחה סבירה  במחיר, אנשים רכשו את הדירות.
ליה שמטוב: האוכלוסייה הזו לא בדיוק חזקה והמדינה רצתה להפוך אותם לחזקים ולבעלי דירות, שישמרו על הרכוש.
ליה שמטוב: לא תמיד זה מצליח במיוחד במקומות האלה שלא ניתן לבנות ולקבלן לא תהייה כדאיות כלכלית.
ליה שמטוב: אלה שרכשו דירה לא יכולים היום למכור את הדירות גם במחירי הרכישה המיוחדים.
יוסי אבוטבול: אני רוצה להוסיף שמבחינה הנדסית לא ניתן להוסיף שם קומות גם אם נרצה.
יוסי אבוטבול: זה בניין מסוג אחר והוא לא בניין שניתן להוסיף לו קומות כמו שאנחנו מכירים בתל אביב או ממקומות אחרים שמוסיפים קומות כדי לחזק את הבניין.
יוסי אבוטבול: שם זה לא ניתן כי שיטת הבנייה שונה לחלוטין.
ליה שמטוב: אולי משתלם יותר לפנות אותם ולא להשקיע בכל פעם בחיזוק המבנה ושוב בעוד שנתיים להשקיע שוב מיליונים.
שרה צימרמן: גם בעלות בסדר הגודל הזה לבנות חדש זה פי שניים לפחות.
שרה צימרמן: 128 דירות וזה הון תועפות.
שרה צימרמן: אנחנו נעשה את המאמץ להביא מספיק כסף כדי שהפעם הפתרון יהיה באמת פתרון טוב וארוך טווח.
שרה צימרמן: אני רוצה לומר מלה אחת על המנהל הכללי הנוכחי, המנהל הכללי הזה הוא מאוד מחויב לבתים האלה.
ליה שמטוב: הצטרף אלינו המנהל הכללי מרדכי מרדכי.
ליה שמטוב: אני מברכת את המנהל הכללי של משרד הבינוי והשיכון.
קיריט רבין: שלום לכולם, אני ממונה על פניות הציבור "בישראל ביתנו".
קיריט רבין: ערכתי פעמיים ביקור בתוך המבנה הזה.
קיריט רבין: חשוב לי לציין שרוב הבניין ראוי למגורים.
קיריט רבין: אבל בכניסה א' של הבניין, בדירות של הדיירים שנמצאים כאן, אני אישית פחדתי לעלות במדרגות.
קיריט רבין: כשאתה מטפס במדרגות אתה רואה אבנים תלויות מעל הראש שכל שנייה יכולות ליפול.
קיריט רבין: כשעולים במדרגות זו זוועה.
קיריט רבין: דרך הסדקים ניתן לראות גם את השמיים וגם את הנוף מבחוץ.
קיריט רבין: דבר כזה לא ראיתי מימיי.
קיריט רבין: כשנכנסים לדירות בפנים, לא רק שכניסה א' נפרדת מהבניין וחדר המדרגות יוצא החוצה ויש מרווחים בין המבנה לחדר המדרגות, בתוך הדירות מהאזור של המחסן ומחלק המטבח אפשר לראות את הרחוב.
קיריט רבין: אני לא יודע מה זה "ראוי למגורים", אבל כשיגיע חורף לגור בדירות זה כאילו לגור בחוץ.
קיריט רבין: חלק מכניסה א' פשוט סכנה.
קיריט רבין: אולי צריך אפשר להעביר אותם בינתיים למקום חלופי כי זו סכנה בכל רגע, אני לא יודע אם ייפול על הראש של ילד או אישה או קשיש שעולים במדרגות.
קיריט רבין: אלו ממש בלוקים שאי אפשר להרים אותם.
שרה צימרמן: אנחנו יודעים שיש כניסה יותר פגומה.
ליה שמטוב: אני אבקש מהמנהל הכללי של משרד השיכון להתייחס לנושא.
ליה שמטוב: אנחנו דנים כחצי שעה בנושא.
ליה שמטוב: אנחנו מבקשים לדעת מה קורה ומתי מתחילים בחיזוק הבניין.
ליה שמטוב: הוא מסכן את חיי הדיירים.
ליה שמטוב: מדובר על רחוב המשלט בבית שמש.
מרדכי מרדכי: בוקר טוב.
מרדכי מרדכי: אני לא יכול לנקוב בתאריך לתחילת העבודות.
מרדכי מרדכי: במדיניות של המשרד בכלל ובנושא של הרחוב הזה בפרט יש מדיניות מאוד מאוד ברורה שאני מקפיד עליה.
מרדכי מרדכי: חידדנו אותה וחידשנו אותה.
מרדכי מרדכי: מדיניות שאומרת שכל מה שכרוך בסכנת חיים מקבל עדיפות.
מרדכי מרדכי: לצערי ישנה מצוקה נוראית בתוך המשרד הן במלאי הדירות של הדיור הציבורי והן בתחזוקה של הדירות של הדיור הציבורי.
מרדכי מרדכי: גם בתוך המצוקה הזאת ישנה עדיפות ראשונית למבנים בסכנה.
מרדכי מרדכי: אנחנו מאתרים את המבנים האלה.
מרדכי מרדכי: לא מעט ויכוחים היו לנו עם אגף התקציבים ועם החשבות כדי לטפל בסוג הזה של המבנים המסוכנים, מדובר גם על הדיור הציבורי וגם על דיור ציבורי שנרכש במבצעי מכירה על ידי חלק מהדיירים.
מרדכי מרדכי: אנחנו נגייס את המקורות המאוד חסרים.
מרדכי מרדכי: לצערי זה יבוא על חשבון תחזוקת המבנים שגם כך מצבם בכי רע.
מרדכי מרדכי: אנחנו יודעים את זה מתוך המשרד וגם מבקר המדינה בדק את הנושא הזה.
מרדכי מרדכי: הדוחות שלו חמורים ביותר.
מרדכי מרדכי: כמו שאמרתי מה שמציל חיים הוא בסולם העדיפויות גם אם נצטרך להקפיא רכישת דירות או לפגוע בתחזוקת דירות.
מרדכי מרדכי: מקומות מסכני חיי אדם הם בעדיפות ואני מקווה שבזמן הקרוב נמצא את מקורות המימון ונתחיל בעבודות החיזוק.
ליה שמטוב: מבקר המדינה, בדוח שלו, התייחס באופן כללי למצב הדיור הציבורי.
ליה שמטוב: בדוח שלו הוא מצא לנכון להתייחס ספציפית למקום מסוים, לבית מסוים, זה אומר הכל.
ליה שמטוב: בדרך כלל הביקורת היא על הכל, לוקחים את מספר הדירות לוקחים בניינים מסוימים ובודקים במספר דירות את הליקויים.
ליה שמטוב: בגלל שהיום אנחנו דנים בזה צריכים לטפל בזה.
ליה שמטוב: אני אישית כבר באוקטובר, נובמבר, דצמבר 2009 מטפלת בבניין הזה מול "עמידר", מול משרד הבינוי והשיכון עם כל האומדנים שעורכים.
ליה שמטוב: לדעתי הגיע כבר הזמן, זה למעלה מחצי שנה שאנחנו מדברים על המיליונים האלה.
ליה שמטוב: הגיע הזמן לערוך את האומדן הסופי ולהתחיל בעבודות.
ליה שמטוב: זה מצב חירום ובלתי סביר ובלתי נסבל.
מרדכי מרדכי: המבקר לא התייחס רק למבנה הזה, אולי במסגרת המבנים המסוכנים הוא ציין רק אותו.
מרדכי מרדכי: המבקר לא תמיד יודע את מה שאנחנו יודעים.
מרדכי מרדכי: אנחנו יודעים שישנם עוד מבנים כמו למשל מבנה בכרמיאל שהעלות הטיפול בו זה כמה מיליונים.
מרדכי מרדכי: אני יודע שהמצב שלו הוא גרוע ביותר.
מרדכי מרדכי: כפי שאמרתי אנחנו בשלבי גיבוש תכנית פעולה, לא רק של איתור אלא גם לאתר את המקורות התקציבים כדי לטפל בכל אותם דברים שהם בגדר מצילי אדם.
מרדכי מרדכי: אני מצהיר פה שמבחינתי ומבחינת המשרד ההנחיה היא חד משמעית גם אם עוצרים דברים אחרים.
מרדכי מרדכי: קודם כל מטפלים בדברים האלה.
מרדכי מרדכי: אני מקווה שהביצוע יהיה בקרוב.
ליה שמטוב: מתי?
מרדכי מרדכי: כשהדרג ההנדסי יהיה מוכן לבצע.
מרדכי מרדכי: את הכסף נאתר והוא לא יהווה מכשלה מסיבה אחת כי זה יהיה על חשבון דברים אחרים.
מרדכי מרדכי: ברגע שהצוות ההנדסי יהיה מוכן מבחינת המפרטים וההערכות אנחנו נצא במכרזים ולביצוע.
אברהם מיכאלי: מה עושים כדי למנוע, חלילה, פגיעה - פיקוח נפש, בכל אופן עד שזה יבוצע זה ייקח זמן ובינתיים  שם יש בעיה.
אברהם מיכאלי: מה ניתן לעשות כדי שהאנשים שגרים שם לא יפגעו?
שרה צימרמן: כמו שאמרתי פינוי של אנשים מתבצע אם הרשות המקומית מכריזה על בית מסוכן, אז על פי החוק צריך לפנות.
שרה צימרמן: לטעמו של מהנדס העיר המצב הוא לא כזה שצריך לפנות אותם.
שרה צימרמן: אני אומר שיש שם כניסה אחת שהיא באופן יחסי יותר מסוכנת.
שרה צימרמן: ברגע שהפתרון יקבע ברמתו נתחיל מיד.
שרה צימרמן: בשתי הכניסות האחרות אין בעיה של סכנת חיים ואפילו לא מתקרב לסכנת חיים.
מרדכי מרדכי: חלילה סכנת חיים.
מרדכי מרדכי: אני חושב שזה מצב קיצוני, אנחנו לא רוצים שיפגעו גם גופנית.
שרה צימרמן: ישנם עוד בתים שנבנו בארץ עם אותן בעיות.
שרה צימרמן: זה עניין תקציבי.
אברהם מיכאלי: ההחלטה ברורה שחלילה לא נהייה בעניין מאוחרים אחרי מעשה.
מרדכי מרדכי: אנחנו מודעים לכך.
מרדכי מרדכי: אנחנו ממפים את כל המבנים המסוכנים האלה.
מרדכי מרדכי: כפי שנאמר מבחינתנו הקדימות לעבודה הם באותם מבנים מסוכנים שאותם מגדיר מהנדס המשרד וצוותו.
מרדכי מרדכי: כל מה שהוגדר כמסוכן איתו נתחיל עד שנטפל  בכל הסוגיה של המבנים המסוכנים.
ליה שמטוב: הוועדה מבקשת ממשרד העלייה והקליטה, היה ותתפנה דירה בבלוק הזה לא לאלכס בה דיירים חדשים.
חביב קצב: יש כאן בעיה.
חביב קצב: הבניין לא הוכרז כבניין מסוכן, אנחנו ממתינים לדירות, העולים והוותיקים ממתינים לאותן דירות, המצוקה גדולה.
חביב קצב: כל זמן שהבניין לא מוגדר כמהווה סכנת חיים ואנחנו מקבלים פתרון דיור, וכמו שאמר ישראל שוורץ עדיין אין הודעה על הפסקת אכלוס בבניין, מבחינתנו זה פתרון דיור.
חביב קצב: אם מהנדס העיר יודיע על סכנת דיור אני מניח ש"עמידר" לא תעביר אלינו את הדירות.
יוסי אבוטבול: היה לי שם מקרה של דירה פנויה בדיוק יום ופלשה אליה משפחה, היה קשה לפנות אותה.
יוסי אבוטבול: למרות שהאזור מסוכן הוא כנראה עדיין דרוש ופולשים אליו.
ליה שמטוב: הבעיה שהיום לא בונים דירות לדיור ציבורי ומספר האנשים הנזקקים גדל מיום ליום.
ליה שמטוב: בטח שהאנשים רוצים דירה ולא משנה איזו.
ליה שמטוב: אבל זה לא הפתרון.
חביב קצב: אנחנו בבעיה.
חביב קצב: אמר ישראל שוורץ שלשקול הפסקת אכלוס זה לא דבר פשוט.
חביב קצב: כל דירה שמתפנה בבית שמש היא להיט.
חביב קצב: פעם בבית שמש היו הרבה דירות והיום עד שמתפנה דירה בבית שמש - - -
שרה צימרמן: אני מציעה שבכניסה הבעייתית לא נאכלס דירות.
שרה צימרמן: אנחנו נקצר את הזמן לפתרון ואז יהיה אפשר להמשיך לאכלס.
ליה שמטוב: בבקשה אברהם שרנופולסקי.
אברהם שרנופולסקי: הייתי מבקש לשאול את המנהל הכללי של משרד הבינוי והשיכון.
אברהם שרנופולסקי: השאלה הראשונה, ידוע ש- 55,000 אנשים גרים בדירות שכורות ומשלמים יותר מ- 70% מהקצבאות שהם מקבלים מהמוסד לביטוח לאומי.
אברהם שרנופולסקי: השאלה היא מה משרד הבינוי והשיכון מתכוון לעשות כדי לשפר את מצבם של הדיירים האלה?
מרדכי מרדכי: למשרד הבינוי והשיכון יש תכניות, המשרד מכיר את הבעיה והוא מציף את הדרישות.
מרדכי מרדכי: אין מה לעשות כשאין תקציב.
מרדכי מרדכי: אני מנצל את הבמה של וועדת העלייה, הקליטה והתפוצות כדי לעזור לנו לקבל משאבים.
מרדכי מרדכי: אנחנו יודעים איך לעשות את זה.
מרדכי מרדכי: אנחנו יודעים כמה צריך.
מרדכי מרדכי: הנתונים על מספר האנשים הממתינים הם מדהימים של כמה אנשים במרכז הארץ וכמה זמן הם ממתינים לדירות.
מרדכי מרדכי: ידוע כמה שכר הדירה נמוך לאלה שמקבלים שכר דירה.
מרדכי מרדכי: אנחנו מכירים את הנתונים האלה ויודעים להסביר.
מרדכי מרדכי: אבל אם אין את האמצעים ואין תקציב לא נוכל לתת פתרונות.
מרדכי מרדכי: אנחנו יכולים להציף את הבעיה, יכולים לנמק ויכולים לדרוש תקציב.
מרדכי מרדכי: לצערי במקום לקבל תקציב קיבלנו ביום שישי האחרון מכה ועוד מכה.
מרדכי מרדכי: כנראה אין לנו קוסמים וגם אני איני קוסם ואם אין לי תקציב אני לא יודע לתת פתרונות.
אברהם שרנופולסקי: באיזה סכום מדובר?
מרדכי מרדכי: היום הממוצע של ההשתתפות בשכר דירה הוא 700 שקל.
מרדכי מרדכי: זה סכום מאוד מאוד נמוך.
מרדכי מרדכי: הוא מהווה בממוצע כרבע מעלות שכר דירה.
מרדכי מרדכי: בעבר הלא רחוק ההשתתפות בשכר הדירה הייתה בין 30% ל- 40%.
מרדכי מרדכי: הסכום הולך ונשחק עם השנים.
מרדכי מרדכי: אנחנו מתריעים, אנחנו מבקשים, אנחנו מציפים בין אם זה בוועדות ובין בתקשורת.
מרדכי מרדכי: אבל במקום להוסיף לנו תקציב כל הזמן גורעים לנו בתקציב.
מרדכי מרדכי: אני קורא לוועדה הזאת לשמש לנו שופר ולהביא את האמצעים.
מרדכי מרדכי: הבעיות ידועות אבל האמצעים חסרים.
מרדכי מרדכי: אני אתן דוגמה אחת גברתי היושבת ראש, דיברתי גם עם שרת העלייה והקליטה ביום חמישי גם בנושא ההוסטלים שהמשרד עשה פעולה ברוכה בהקמת קרן לתחזוקת ההוסטלים  לעולים לטווח הארוך.
מרדכי מרדכי: הצטברו בקרן כבר 43 מיליון שקל.
מרדכי מרדכי: באופן יחסי מצבם של ההוסטלים במצב סביר כי יחסית הם חדשים ומתוחזקים יפה.
מרדכי מרדכי: הקמנו קרן לטווח ארוך יותר כדי שלא נצטרך להיאבק עם אגף התקציבים ויגידו לנו שאין כסף.
מרדכי מרדכי: במרוצת השנים הצטברו כספים בקרן כתוצאה מהפרשות מכספי התחזוקה בסכום של 43 שקל.
מרדכי מרדכי: משרד האוצר בהצעת התקציב של יום חמישי שאושרה ביום שישי, הוא אמר "אני לא רוצה יותר קרנות, כל הכסף עובר אלי".
מרדכי מרדכי: איך יפתרו את בעיית ההוסטלים?
מרדכי מרדכי: אמר, "כשיהיה צורך אני אתקצב".
מרדכי מרדכי: אני יודע מה זה "כשצריך אנחנו נתקצב".
מרדכי מרדכי: זו דוגמה של מאבק, אנחנו מבקשים את עזרתכם כדי שבקרן הזאת לא יגעו ולהשאיר אותה לטווח הארוך.
מרדכי מרדכי: כנרצה כסף אף אחד לא ייתן ומטבע הדברים מצב התחזוקה ילך ויגרע.
מרדכי מרדכי: צר לי, אבל מצב התחזוקה של הדיור הציבורי וגם מלאי הדיור הציבורי וההשתתפות בשכר דירה בגלל שאין דיור ציבורי בכי רע, כל הבעיות האלה ידועות.
מרדכי מרדכי: המדינה לא רק שלא ששומרת את מה שיש אנחנו רואים שבכל יש נסיגה.
מרדכי מרדכי: יש נסיגה במלאי הדיור הציבורי, יש נסיגה ברמת התחזוקה, יש נסיגה ברמת ההשתתפות בשכר הדירה הן לוותיקים והן לעולים.
אברהם שרנופולסקי: מה קורה עם חידוש הקריטריונים בנוגע להחזר חלקי של משכנתאות?
מרדכי מרדכי: סליחה, לא הבנתי את השאלה.
מרדכי מרדכי: ישראל שוורץ אולי אתה תענה.
ישראל שוורץ: אנחנו דנים בנושא עם משרד האוצר, זה עולה כסף.
ישראל שוורץ: לגבי חלק מהדברים ישנה הבנה והתקדמנו, לא על הכל התגברנו.
ישראל שוורץ: אני מקווה שתוך שבועיים שלושה נתקדם ונדווח לכם.
ליה שמטוב: אני  כבר שמעתי שבועיים שלושה.
ישראל שוורץ: אתם לא שמעתם את זה עוד אף פעם.
ישראל שוורץ: אנחנו לא רוצים להגיד לכם בחלקים ולהגיד זה סודר, ואחר כך גם זה סודר.
ישראל שוורץ: אנחנו רוצים לבוא עם הכל.
ישראל שוורץ: אני מוכרח להגיד שמצד משרד האוצר ישנה הבנה ויש התקדמות.
ליה שמטוב: אני רואה את ההתקדמות, אני שומעת בטלפונים שאני מקבלת, וגם את התשובות שאנחנו מקבלים למכתבים שאנחנו שולחים.
ליה שמטוב: הייתי מבקשת לשמוע את המרכז לשלטון מקומי.
אפרים כהן: שיהיה תאום כמה שיותר מהר כדי שנוכל בהקדם לפתור את הבעיה של האנשים.
אברהם מיכאלי: אני חושב גברתי היושבת ראש שהמצב של הדיווחים על דיור לעולים, כבר שנים ולא רק בקדנציה הזאת, מביאים לכאן את המנהל הכללי ומתארים את הבעיה שידועה לנו.
אברהם מיכאלי: לצערנו ממשלת ישראל כנראה לא קולטת את חומרת המצב.
אברהם מיכאלי: עובדה שבכל תקציב הנושא הזה נידון והוא נדחק הצידה.
אברהם מיכאלי: הם לא מבינים שלעולים במיוחד הבעיה של דיור ציבורי היא בעיה כפולה.
אברהם מיכאלי: גם לוותיקים זו בעיה, אבל לעולים זו בעיה כפולה וקשה להם להתמודד עם שכר הדירה בשוק החופשי.
אברהם מיכאלי: כל העזרה שניתנת להם במסגרת הזכאות לשכר דירה עדיין לא פותרת להם את הבעיה.
אברהם מיכאלי: לדעתי בתקופת התקציב אנחנו צריכים לגבות גם את שר הבינוי והשיכון וגם את שרת הקליטה בנושא הזה, לנהל מאבק שהאוצר יבין סוף סוף שלא ניתן לדחות את הנושא כל שנה, כעת כל שנתיים בגלל תקציב דו שנתי.
אברהם מיכאלי: מה שהמנהל הכללי אומר כעת שלמעשה אין להם מענה לשנתיים הקרובות.
אברהם מיכאלי: בשנתיים הקרובות אנחנו לא יכולים לבקש כלום בעניין הזה.
אברהם מיכאלי: צריך לסמוך על חסדים שדירות כאלה ואחרות תתפנה וידועה גם שהן בתחזוקה לא טובה.
אברהם מיכאלי: אין להם כסף לתחזק את הדירות ולהחזיר אותן למצב טוב.
אברהם מיכאלי: חייבים לשים את זה כאן על השולחן כמאבק של וועדת העלייה, הקליטה והתפוצות מול האוצר.
אברהם מיכאלי: להציב את זה על סדר היום.
אברהם מיכאלי: זו לא בעיה חדשה אלא בעיה שנמשכת שנים.
אברהם מיכאלי: אי אפשר לסבול את זה.
מרדכי מרדכי: גברתי היושבת ראש אני רוצה להתחבר לדבריו של חבר הכנסת אברהם מיכאלי.
מרדכי מרדכי: אני חוזר ואומר, מצב התחזוקה של הדיור הציבורי הוא מצב גרוע.
מרדכי מרדכי: אתם יכולים לראות את דוחות מבקר המדינה בעניין הזה.
מרדכי מרדכי: אני חושב שגרוע מזה לא יכול להיות.